Höskuldur Þórhallsson

Höskuldur Þór Þórhallsson (f. 8. maí 1973) er lögfræðingur frá Akureyri og fyrrum þingmaður Norðausturkjördæmis fyrir Framsóknarflokkinn.
Hann var kosinn í þriðja sæti á framboðslista á kjördæmisþingi flokksins 13. janúar 2007 og var kjörinn á þing í kosningunum í maí sama ár.

Höskuldur skipaði 2. sæti á lista Framsóknarflokksins í norðausturkjördæmi í Alþingiskosningunum 2009 og 2013. Hann sat í fjárlaganefnd Alþingis 2009-2013. Höskuldur beitti sér gegn því að Icesave samningarnir yrðu samþykktir á Alþingi.

Höskuldur var formaður umhverfis- og samgöngunefndar Alþingis og Íslandsdeildar Norðurlandaráðs frá 2013 til ársins 2016.

Höskuldur var áminntur fyrir störf sín sem lögmaður árið 2024. Hann stóð ekki skil á erfðafjárskatti erfingja dánarbús sem hann var skiptastjóri í og reyndi að villa um fyrir úrskurðarnefnd lögmannafélagisns. 

Höskuldur í íslensku máli
Íslenska nýyrðið Höskuldarviðvörun er kennt við Höskuld Þórhallsson. Hugtakið er skilgreint sem „Viðvörun um að texti eða orð geti eyðilagt spennu fyrir þeim sem vita ekki hvað gerist í tilteknum söguþræði.“ Höskuldarviðvörun er stundum notað sem þýðing á enska hugtakinu spoiler alert.

Uppruni hugtaksins er í atviki sem átti sér stað þann 6. apríl 2016, þegar Höskuldur greindi fjölmiðlum fyrir mistök frá ráðherraskipan í nýrri ríkisstjórn Sigurðar Inga Jóhannssonar, áður en opinber tilkynning hafði verið gefin út um það hvernig ráðuneytunum yrði skipt.

Hugtakið Höskuldarviðvörun birtist fyrst í íslenskum texta á sjónvarpsþáttunum Modern Family sem sýndir voru á Stöð 2 í þýðingu Arnórs Haukssonar síðar í sama mánuði.

Tenglar
 Æviágrip Alþingis
 Heimasíða Framsóknarflokksins

Tilvísanir


Flokkur:Íslenskir lögfræðingar

Flokkur:Þingmenn Framsóknarflokksins